ร้านนี้เป็นร้านอาหารเช้าเล็ก ๆ ในซอยสุขเกษม หนึ่งในร้านที่เรา list ไว้ว่าต้องไปให้ได้ตอนเที่ยวเชียงใหม่ค่ะ (มีพี่คนหนึ่งอ่านรีวิวมา) หน้าร้านมีป้ายชื่อร้านตั้งอยู่ไม่เด่นมากนัก ตอนนั่งสองแถวมาเกือบจะเลยไปโดยไม่ทันสังเกต >.<

ร้านมีทั้งส่วนที่เป็นเคาเตอร์และโต๊ะอาหาร เราเลือกนั่งโต๊ะด้านนอกค่ะ บรรยากาศร้านเป็นกันเอง อบอุ่นมาก ๆ อารมณ์เหมือนนั่งกินข้าวอยู่หน้าบ้าน เมนูอาหารที่ร้านเป็นแบบมโนค่ะ คือไม่มีภาพอะไรเลย เป็นตัวหนังสือและคำบรรยายล้วน ๆ ตอนสั่งก็นึกกันไปว่า เออ.. จะเป็นยังไงว้า ถามคนที่ร้านบ้าง คิดกันไปเองบ้าง สนุกดีค่ะ แต่หลัก ๆ แล้วกลุ่มเราตั้งใจมากินแซนวิชเปิดหน้า ก็เลยลองสั่งกันคนละแบบ แล้วกะว่ามาแบ่ง ๆ กันชิม สั่งไปแล้วก็รอกันสักพักใหญ่ ๆ เลยค่ะกว่าอาหารจะมา

พออาหารมาเท่านั้นแหละ ว้าวกันสุด ๆ คือก่อนหน้านี้ไม่คิดเลยค่ะว่าทางร้านจะจัดมาแบบหน้าตาดีขนาดนี้ ทุกจานดูใส่ใจ ตั้งใจ หน้ากินมาก ๆ และรสชาติก็อร่อยไม่ผิดหวังเลยด้วย ประทับใจมาก ๆ ค่ะ ถ้ามาแถวนี้อีกต้องไม่พลาดแน่นอน

สำหรับชื่อเมนูที่สั่งมีตามนี้ค่ะ

- Smoked Salmon Eggs Mayo & Radish Sandwich เป็นแซลมอนรมควันกับไข่ ตัวแซลมอนเค็ม ๆ ทานกับขนมปังกำลังดีค่ะ เราว่าจานนี้น่าจะธรรมดาที่สุดแล้ว คือ รสชาติเป็นประมาณที่คาดไว้ แต่หน้าตาสวยงามดีค่ะ

- Ham Ham Ham & Cheese Cheese Cheese Sandwich (ถ้าจำชื่อไม่ผิด) มาแบบตามชื่อเลยค่ะ ทั้งแฮมและชีส เน้น ๆ มาก อร่อยมาก ๆ ค่ะ สำหรับคนชอบชีสนี่พลาดไม่ได้สุด ๆ

- Roasted Pumpkin, Cranberry, Almond Feta Sandwich ชื่อยาว เครื่องเยอะ อร่อยเหนือความคาดหมายค่ะ รสชาติเข้ากันดีมาก ๆ 

- Omelette เมนูง่าย ๆ แต่อร่อยเช่นเดียวกัน

แนะนำมาก ๆ ค่ะร้านนี้ :D